मेनका गांधी के बेटे और बीजेपी के तेजतर्रार नेता वरुण गांधी राहुल गांधी के पड़ोस में सुल्तानपुर से लोकसभा का चुनाव लड़ेंगे. ये बात खुद वरुण गांधी नें सुल्तानपुर में कही. वरुण गांधी ने सुल्तानपुर में मंगलवार को रैली करके अपने चुनाव अभियान की शुरुआत की. खुद को सुल्तानपुर का बेटा बताते हुए उन्होंने जनता से चार लाख वोटों से जिताने की अपील भी कर डाली. वरुण गांधी के पिता संजय गांधी 1980 में अमेठी लोकसभा से सांसद चुने गये थे.

अमेठी से राहुल गांधी, रायबरेली से सोनिया गांधी और अब सुल्तानपुर से वरुण गांधी. गांधी परिवार के तीसरे सदस्य के मैदान में उतरने से इस इलाके का चुनावी मंजर दिलचस्प हो गया है. राहुल गांधी के भाई वरुण गांधी ने भी इस इलाके से अपने पिता के संबंधों की याद दिलाई.

वरुण ने कहा, ‘मेरे पिता ने यहीं से हनुमानजी का दर्शन करने के बाद अपनी राजनैतिक यात्रा की शुरुआत की थी और ये संकल्प लिया था कि जब तक वे जीवित रहेंगे आपकी सेवा करते रहेंगे लेकिन वो नहीं रहे अब मैं आ गया हूं आपका सपना पूरा करने. मैं यहां की बुलंद आवाज बनना चाहता हूं. मैं आपका कवच बनना चाहता हूं. मैं नेता नहीं बेटे के रूप में आया हूं. मैं पहली बार मां की गोद में आया था अब बड़ा हो कर आया हूं और आपको कंधे पर बैठना चाहता हूं.’

वरुण ने राहुल गांधी पर निशाना साधते हुए कहा की आज के नेता खुद को राजा समझते हैं और बाकी सब को रंक. इसके अलावा विकास के जो काम अमेठी और कन्नौज में हो रहे हैं, वो सुल्तानपुर में क्यों नहीं हो रहे इस पर भी वरुण ने तंज कसा. वरुण ने जनता से अपील की कि वो उसे चार लाख वोटों से जिताएं और अगर ऐसा हुआ तो हो सकता है कि किसी को दिल का दौरा भी पड़ जाये और उनपर और मुकदमे दर्ज हो जाएं.

वरुण ने कहा, ‘हमारे देश के नेता के अंदर घमंड है खुद को राजा समझता और सबको रंक समझता है. नए तरीके की राजनीती करने आया हूं. सुल्तानपुर को मजबूत आवाज की आवश्कता है जो आपकी बात लखनऊ और दिल्ली में उठा सके. जो काम कन्नौज और अमेठी में हो रहा है वो सुल्तानपुर में क्यों नहीं हो रहा है. पीलीभीत में करके दिखा दिया. यहां से जीतूंगा कि नहीं? मुझे चार लाख वोट से जिताओ. जिताओगे तो किसी को दिल का दौरा पड़ जायेगा और कही मेरे ऊपर और केस लगा दें. 30 साल से वही नेता और बच्चे हैं मैं चाहता हूं नए लोग आएं.’ वरुण गांधी ने कहा कि वो आम आदमी नहीं बोलेंगे क्योंकि इसमें उनके पचास साठ हजार वोट कट जाने का खतरा है.